Un grup de castellers i excastellers de colles vilafranquines i residents a Mediona (Alt Penedès) van impulsar uns tallers de castells durant la primavera passada amb l’objectiu d’engrescar els seus veïns i actuar, de manera informal, per la seva festa major. L’ajuntament, que va veure amb bons ulls aquesta iniciativa, només els va exigir una assegurança i el compliment de les mesures de seguretat pròpies d’una actuació convencional, encara que les seves construccions només fossin estructures de 5 pisos o pilars de 4. El projecte ha tingut tan bona acollida que ara han decidit anar més enllà, allargant els assajos tot l’any i constituïnt-se formalment com a colla. En una segona actuació, la que van dur a terme per Nadal, ja van assolir el 3de6, i durant un assaig han col·locat l’aixecador del 4de6.

Colla en formació

Publicitat

Ara, la junta de la Coordinadora de Colles Castelleres ha admès la petició de nova colla en formació, la primera passa perquè els de Mediona puguin aspirar a tenir ple dret en aquest ens. Si finalment tira endavant i confirmen el projecte, es tractaria de la cinquena colla en actiu a l’Alt Penedès, la primera sorgida fora de les poblacions de Vilafranca i de Gelida.

De moment han escollit el nom; Castellers de Mediona. No ténen escut ni camisa, tot i que ja han pensat en un model i color texà, molt poc habitual en el món casteller. Tampoc disposen de pàgina web i la seva presència a les xarxes socials es redueix a Instagram (i han estrenat perfil de facebook després de publicar aquest article).

Assajos al Poliesportiu

Carles Requena, que fou canalla dels Castellers de Vilafranca, fa les funcions de cap de colla, mentre que el president, en Josep Requena, va ser baix dels primers castells de 9 dels Verds. Actualment integren la colla una una setantena de castellers, on destaca especialment la implicació de moltes famílies senceres, gent del poble però també dels nuclis dels voltants, i nouvinguts al municipi, com per exemple els casos d’un madrileny i un argentí que pràcticament desconeixien la tradició i ara són membres del tronc. Els de Mediona assagen al Poliesportiu municipal tots els divendres de quarts de 7 de la tarda fins a les 9 del vespre, un horari que a més, permet combinar l’activitat d’aquells castellers que ja formen part dels Xicots o Castellers de Vilafranca. Conscients que l’activitat se centra principalment en la capital de la comarca no volen interferir que continuin participant amb les seves colles d’origen.

Una colla en un nucli de 800 habitants

L’objectiu dels Castellers de Mediona és assolir els castells de 6 durant la primavera vinent, però el principal repte passa per forjar afició local i sobretot ampliar el nombre de components de la colla. El nucli només està format per uns escassos 800 habitants i aquest serà un dels handicaps a superar. Ara caldrà veure quina evolució tindran durant tot aquest any per formar part de ple dret a la Coordinadora, que ahir apuntava que feia 9 mesos que no rebien cap petició d’una nova colla en formació. Actualment la Coordinadora està formada per 98 colles i a banda dels penedesencs també compta amb els Castellers de Sarrià i els Castellers de l’Adroc com a colles en formació.

La pròxima actuació dels de Mediona està prevista per l’11 de maig, el dia que celebraran l’aniversari de la primera convocatòria d’assaig. També s’han proposat tancar una actuació amb alguna colla, encara per determinar, a banda de tornar a aparèixer a la cita festamajorenca.